El cinema Tívoli se suma a l’estrena mundial de ‘Napoleón’, de Ridley Scott
2025-07-24

És un dels títols més esperats i aclamats del tercer trimestre cinematogràfic del 2023 i a la pantalla del cinema Tívoli de Burjassot arribarà el mateix dia que a les pantalles de mig món. El 24 i el 26 de novembre, els amants del cinema de qualitat, de la història i dels grans personatges tenen una cita ineludible amb la sala fosca de Burjassot per a gaudir de l’última pel·lícula del oscaritzat director Ridley Scott: Napoleón.

El també oscaritzat Joaquin Phoenix es fica en la pell i en l’ànima de l’emperador Napoleó Bonaparte en un drama històric i èpic que al cinema local es podrà gaudir fins a quatre projeccions: el divendres 24, a les 19.30 h i a les 22.30 h i el diumenge 26 de novembre, a les 16.30 h i a les 19.30 h. El responsable de pel·lícules tan icòniques com Alien, Blade Runner, Thelma i Louise o Gladiator signa ara una epopeia històrica per a desgranar l’ascens i caiguda de l’emperador francés, no sols des del punt de vista històric i polític, sinó aprofundint també en el pla més humà, parant esment en la tempestuosa relació amb la seua esposa, l’emperadriu Josefina, paper interpretat per Vanessa Kirby.

Les entrades per a gaudir d’estrenes com el de Napoleó al cinema Tívoli tenen un preu de 4 euros i es poden adquirir telemàticament, o en la taquilla del Tívoli, des de mitja hora abans de l’inici de cada projecció. Cal destacar que el dissabte 25 de novembre no hi haurà programació de cinema perquè el Centre Cultural Tívoli albergarà la celebració del concert de Santa Cecilia, a càrrec de l’Agrupació Musical Los Silos.